
A paclitaxel által kiváltott krónikus kardiotoxicitás vizsgálata patkány modellben

Kulcsszavak: paclitaxel; krónikus kardiotoxicitás; diasztolés diszfunkció; kardiális fibrózis; oxidatív stressz
Bevezetés: Bár a kemoterápiás szerként gyakran használt paclitaxel (PTX) jelentősen növeli a tüdő- és emlőrákos betegek túlélését, mellékhatásaként jelentkezhet krónikus kardiotoxicitás, amelynek pathomechanizmusa kevéssé ismert. Ezért jelen projektünk célja egy PTX által kiváltott krónikus kardiotoxicitás modell beállítása, ill. ebben a modellben a molekuláris mechanizmusok feltérképezése volt.
Módszerek: Ehhez hím és nőstény Wistar patkányokat (300-400 g) 3-3 csoportra osztottunk: 1) fiziológiás sóoldattal kezelt kontroll csoport (ip. 6x1 ml/kg 2 hét alatt), 2) alacsonyabb dózisú PTX kezelt csoport (ip. 6x2 mg/kg 2 hét alatt), ill. 3) magasabb dózisú PTX kezelt csoport (ip. 6x4,5 mg/kg 2 hét alatt). A 19. követési héten echokardiográfiával vizsgáltuk a szív morfológiáját és funkcióját. A 20. héten izolált bal kamrai mintákból RT-qPCR ill. UHPLC vizsgálatokat végeztünk szívelégtelenséggel ill. oxidatív stresszel összefüggésbe hozható molekuláris markerek mérésére.
Eredmények: Az ejekciós frakció szignifikánsan csak a hím PTX kezelt csoportokban csökkent a kontroll csoporthoz képest (52±1% ill. 51±1% vs. 57±2%, p<0,05). Viszont a diasztolés diszfunkciót igazoló markáns e’ csökkenés ill. szignifikáns E/e’ emelkedés megfigyelhető volt valamennyi PTX kezelt csoportban az azonos nemű kontroll csoporthoz képest. Továbbá szignifikánsan megemelkedett az A-típusú nátriuretikus peptid (Nppa) bal kamrai kifejeződése ill. az oxidált glutathion mennyisége valamennyi PTX kezelt csoportban az azonos nemű kontroll csoporthoz viszonyítva.
Következtetések: A PTX kezelés diasztolés diszfunkciót, oxidatív stresszt, ill. a falfeszüléssel kapcsolatos Nppa expresszió növekedését okozta mindkét nemben, viszont szisztolés diszfunkció csak a hímekben jött létre 20 hetes követési időnél modellünkben. A folyamatban lévő proteomikai vizsgálataink részletesebb molekuláris jellemzést adnak majd a PTX modellünkről ill. a lehetséges nemi különbségekről.

